Document ID: 32003R0313

32003R0313
L 046/6
SLUŽBENI LIST EUROPSKE UNIJE
18.02.2003.
UREDBA VIJEĆA (EZ) br. 313/2003
od 18. veljače 2003.
o produženju primjene Uredbe (EZ) br. 310/2002 o određenim mjerama ograničavanja u odnosu na Zimbabve
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 60. i članak 301.,
uzimajući u obzir Zajedničko stajalište Vijeća 2003/115/ZVSP od 18. veljače 2003. o izmjeni i produženju primjene Zajedničkog stajališta 2002/145/ZVSP o mjerama ograničavanja u odnosu na Zimbabve (1),
uzimajući u obzir prijedlog Komisije,
budući da:
(1)
Uredba (EZ) br. 310/2002 od 18. veljače 2002. o određenim mjerama ograničavanja u odnosu na Zimbabve (2) prestaje važiti 20. veljače 2003., a člankom 13. Uredbe izričito se predviđa mogućnost produženja važenja te Uredbe.
(2)
Stanje u Zimbabveu dodatno se pogoršalo daljnjim teškim kršenjem ljudskih prava i slobode mišljenja, udruživanja i mirnih okupljanja.
(3)
Zajedničkim stajalištem 2003/115/ZVSP stoga se predviđa produženje primjene mjera ograničavanja iz Zajedničkog stajališta 2002/145/ZVSP od 18. veljače 2002. o mjerama ograničavanja protiv Zimbabvea (3) do 20. veljače 2004. Te mjere ponajprije obuhvaćaju zamrzavanje financijskih sredstava, financijske imovine i gospodarskih izvora pojedinih članova vlade, s njima povezanih fizičkih i pravnih osoba, kao i zabranu izvoza opreme koja bi mogla biti korištena za unutarnju represiju te zabranu tehničkoga savjetovanja, pomoći ili obuke za vojna djelovanja.
(4)
U skladu s navedenim, Uredbu (EZ) br. 310/2002 bi trebalo produžiti za dodatnih dvanaest mjeseci,
DONIJELO JE OVU UREDBU:
Članak 1.
Razdoblje primjene Uredbe (EZ) br. 310/2002 produženo je za dvanaest mjeseci, tj. do 20. veljače 2004., osim ako se razdoblje njezine primjene dodatno produži.
Članak 2.
Ova Uredba stupa na snagu na dan objave u Službenom listu Europske unije.
Primjenjuje se od 21. veljače 2003.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 18. veljače 2003.

Labels: 3
18
11
5